Egpaar wreed op kleinhoewe aangerandDie 66-jarige man is wreed met ’n stomp voorwerp bygedam. Foto: Verskaf ŉ Egpaar van ŉ kleinhoewe by Vanderbijlpark is die naweek wreed in hul huis aangeval en beroof. Lt.kol. Lungelo Dlamini, Gautengse polisiewoordvoerder, sê drie aanvallers het die egpaar se huis op ŉ kleinhoewe in Theoville Saterdag tussen 01:00 en 02:00 binnegekom en albei erg aangerand, maar veral die 66-jarige man het kwaai deurgeloop toe die drie hom met ŉ stomp voorwerp geslaan het. Sy vrou (58) is ook beseer. Die rowers het twee selfone en ŉ pistool geneem en met die egpaar se motor gevlug. Die man kon nie ŉ beskrywing van die verdagtes gee nie aangesien dit donker was en hy nie sy bril opgehad het nie. Volgens Marius Müller, AfriForum se nasionale operasionele koördineerder, het die drie aanvallers nie ver met die motor gevorder nie, want die voertuig en die vuurwapen is sowat 100 m van die huis af gevind. Mense van omliggende kleinhoewes en lede van die Rusticana buurtwag en reaksiegroep het die omgewing gefynkam, maar kon geen verdagtes tydens hul soektog opspoor nie. Müller sê paramedici van ER24 het die egpaar intussen na ŉ hospitaal geneem. Die polisie ondersoek ŉ saak van huisbraak.